Deg tullist « Tinifift », tettwaglem-d tfekka n yiwen n uwadem d anadday, isem-is Argaz, ur d-yettwabder ara akken niḍen deg teḥkayt, d netta i iweṣṣan Jasikka d ultma-s Kamilia ad nnejmaɛent ɣer uxxam. Acku lawan-nnni di tmurt n Lezzayer ur tefɣent ara teḥdayin. Nutenti d tibeṛṛaniyin, meḥsub d tirumyin, di tmurt-nsen ad fɣent melmi i asent-yehwa, ur yelli fell-as wawal wala tugdi. Ihi, Argaz, teglem-it-id tmarut s kra n wawalen, i d-yeskanen tugdi-ines fell-asent, d tagi i d tukkist i d-yessenfalayen aglam-a.